Tað hendir nakað, tá tú gevur einum flogbera, sum er útjgørdur við tveimum máttmiklum kjarnokrureaktorum, fulla skrúvu fram, leggur róðrið harðliga í bakborð–og síðani í stýriborð. Sum tað sæst á hjálagda sjónbandabroti, so sær tað bæði áhugavert og spennandi út. 75 milliardir krónur dýri flogberin, USS Gerald R. Ford, varð latin amerikanska flotanum í fjør, men hann hevði so nógvar barnasjúkur, at hann noyddist á sleipistøð aftur í 15 mánaðir. Nú verður 337 metrar langa skipið royndarsiglt uttan fyri Virginia, áðrenn tað aftur verður latið flotanum. Hóast longu tíðina á sleipistøð og stórar eykarokningar, er flogberin framvegis ikki heilt tilreiðar til bardaga. Nýmentu katapultarnir rigga framvegis ikki, sum teir skulu, og tað sama er galdandi fyri fleiri av vápnalyftir.